《次韵周子发喜雨》
宋代·王庭圭

天边旱魃凌高秋，草木焦卷生百忧。正欲焚山泣魑魅，忽惊暴雨交田畴。

牲羞奔走群祀喜，雷公怒叱万鬼囚。何当尽洗炎热苦，坐令清风还九州。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。